**Mark. 1:14,15**

**“Bekeer julle!”**

*Andries Burger, GK Pinetown, 8 September 2019*

Kinders – wanneer luister jy die beste: As pa by jou is, of as hy ver weg is?

**OPNEEM**

Vir die tyd wat kom gaan ons deur die Evangelie volgens Markus werk.

Vir ŉ afskop het ons verlede week gefokus op Markus self en wat ons van Jesus se blye verlossingsboodskap leer uit Markus se lewensverhaal.

(Soos elke week se preek is daardie een ook beskikbaar op die gemeente se webblad as jy dit gemis het, of as jy dit weer wil lees of luister – www.gkpinetown.co.za)

**<< Lees Markus 1:1-45>> Herhaal Markus 1:14, 15**

Nadat Johannes in die tronk is – het Jesus Galilea toe gegaan en daar het Hy begin preek.

Matteus en ook Lukas het ook hierdie selfde volgorde

van Jesus wat gedoop is,

en daarna die versoeking van die duiwel oorwin het;

en toe Johannes voorbereiding werk verby is en hy in die tronk sit;

toe begin Jesus se bediening.

Galilea is die landstreek heel in die noorde van Israel, en dit is daar waar Jesus die “intree preek” van sy bediening op aarde lewer.

Nie in Jerusalem by die sentrum van godsdiens en regering nie. Hy begin sy prediking daar vêr by mense wat vir die kerkleiers in Jerusalem onbelangrik en selfs agterlik is.

*“Die tyd het aangebreek...”*

Vir baie eeue het baie geslagte met verlange daarna uitgesien, eers Eva en dan verder – Noag, Abraham, Moses, die profete ....

God het belowe dit sal kom, hulle het Hom geglo – maar die hele skepping moes wag...

totdat God op sy tyd die omstandighede presies voorberei soos Hy dit wil hê.

Waarvoor het die tyd aangebreek?  
*“Die koninkryk van God het naby gekom.”*

Natuurlik was God van alle ewigheid af reeds die heerser en die maghebber oor die hele skepping –

van die kleinste selletjie en goggatjie, tot die grootste landdier en walvis.

Sy koninkryk sluit alles in – van die aarde en die maan en die sterre tot ver verby al die miljoene ligjare waarby ons nog nie eens iets van kan weet nie.

Sy absolute heerskappy was en is ook al ewig oor alle mense – oor die slegtes en oor die minder slegtes.

Wat bedoel Hy dan dat dit “naby” gekom het?

Let net eers op dat Hy praat van iets wat rééds gebeur het.

Die Grieks is baie spesifiek met die werkwoordvorm dat dit iets is wat klaar gebeur het, maar waarvan die effek steeds voortduur.

Wat het reeds gebeur wat aanhoudende gevolge inhou?

Wel die koninkryk van God het naby gekom.

God se heerskappy was in die verlede so van buite af, van bo af, jy sou kon sê van vêr af met boodskappers en amptenare wat Hy stuur.

Maar met Jesus se koms het dit drasteis verander.

Jesus Christus was nog altyd God, nog voor die skepping al – saam met die Vader en die Heilige Gees.

Maar met sy koms as mens het Hy naby aan ons gekom.

Hy het God en Koning gebly, maar Hy het ook soos ons geword:

Hy het ontwikkel in ŉ vrou se baarmoeder; Hy is gebore as hulpelose baba seuntjie wat aan sy ma se bors moes drink; Hy het tussen ons gelewe en koud gekry en honger geken soos ek en jy; Hy het nat gereën en vuil geword van hierdie ou aarde se stof netsoos ons. Hy het gelag en gehuil; Hy het moeg geword; Hy het swaargekry; Hy het selfs op ŉ stadium nie kans gesien om aan te gaan nie...

Hy wat self God is en nog altyd ewige soewereine, onaantasbare Koning was –

Hy het naby gekom.

En as die Koning naby gekom het, dan het sy Koninkryk naby gekom.

Iets daarvan was reeds sigbaar toe hy hierdie woorde gepreek het.

Hy was reeds as mens naby ons –

Hy wat sonder sonde was, het homself reeds met ons sonde toestand geïdentifiseer toe Hy hom laat doop het deur Johannes,

Hy het reeds soos ŉ Koning die aanslag van die duiwel se verleiding meesterlik, koninklik oorwin.

Baie meer sou nog kom –

Hy sou sy heerskappy oor siekte bewys deur mense gesond te maak,

sy heerskappy oor die natuur bekendmaak deur storms stil te maak en op water te loop,

sy heerskappy oor bose geeste as Hy hulle uitdryf.

En uiteindelik – net as toe die menslik gelyk het of dit verby is –

toe verslaan Hy die mag van die duiwel en die dood wanneer Hy die dood en die graf oorwin en

as oorwinnende Koning uit die dood opstaan en

opvaar hemel toe.

In sy laaste preek voor sy hemelvaart verkondig Hy dat Hy alle mag in die hemel en die aarde ontvang het. En verder dat Hy by ons sal wees, naby sal bly, tot met die voleinding toe.

Al is Hy liggaamlik nou van ons verwyder dat ons Hom nie kan sien en aan Hom kan vat nie,

is Hy deur sy Gees by elkeen wat in Hom is deur geloof,

lewe Hy deur sy Gees in ons.

En waar die Koning is, daar is sy Koninkryk.

Nog een finale bevestiging kom in die toekoms wanneer God se tyd daarvoor sal aanbreek –

dan kom Jesus weer in finale, fisiese, ewige, sigbare en tasbare heerskappy om alles in absolute, volkome, heiligheid aan Hom te onderwerp.

Moenie vir een oomblik dink dat sy koninkryk nie in ons tyd met al die geweld en morele verval en die wurggreep van korrupsie steeds naby is nie!

Wanneer Jesus oor daardie finale koms praat dan troos Hy sy dissipels dat ons nie op hol moet gaan oor mense wat se “Kyk, Hier is dit” of “Daar is dit nie”.

Nee, moenie op hol gaan nie, sê ons ewige, Koning Jesus in Luk. 17:20 (OAV),

“*want die koninkryk van God is binne-in julle.”*

*“Die koninkryk van God het naby gekom.”*

Dit het reeds gebeur en die het ŉ ewige blywende impak.

Dis goeie nuus, maar wat daarvan? sou jy kon vra...

Jesus spel die gevolge daarvan presies uit, en al is dit is so absoluut logies, mis ons dit gedurig...

Dink eers saam met my aan hierdie gelykenis.

Dink aan ŉ winkel wat regtig baie slegte diens gee en die aandeelhouers kom agter dat die bestuurder die oorsaak daarvan is. Hulle raak van hom ontslae en stel ŉ nuwe, gesoute bestuurder aan wat al baie besighede gered het met sy uitstekende fokus op kliëntediens.

As jy nou by daardie winkel aankom en jy sien die kennisgewing “Onder nuwe bestuur.” Sou jy nie ook verwag dat die diens nou anders gaan wees nie?

Dat almal in die winkel nie meer soos die vorige slegte bestuurder sal werk nie, maar onder die “nuwe bestuur” se leiding kliente so sou bedien dat hulle met ŉ vreugde daar sal weggaan nie?

Dit is dieselfde logika wat Jesus hier beveel.

Dit is ŉ opdrag ŉ bevel. Hy is Koning en Hy is hier en dit is sy opdrag.

Die tyd het aangebreek en julle is nou in ŉ nuwe koninkryk, die koninkryk van God het naby gekom, die koninkryk van God is nou binne-in mense.

Dan is dit tog te verwagte dat die mense in sy naby koninkryk sal lewe soos mense van die sy koninkryk? Dat die naby koning se heerskappy duidelik sal word in en deur hulle lewens?

*“Bekeer julle en glo die evangelie.”*

Bekeer is nie net om met ŉ verkeerde ding op te hou nie. Dit is om op te hou, maar dan om te draai en die regte te doen.

Vir iemand om te glo, moet hy bekeer van ongeloof.

Jy kan praat van ŉ wortelbekering wanneer die Gees van God wedergeboorte in ŉ ongelowige hart werk, wanneer Hy iemand wat geestelik dood is as’t ware opwek uit die dood soos Paulus in Ef. 2 skryf.

Om die evangelie te glo beteken meer as om dit te weet. (Die duiwel weet dit ook en hy glo nie!)

Om dit te glo is om jou vertroue so heeltemal daarop te stel dat dit jou lewe verander.

Dink aan hierdie gelykenis:

Kennis is om te weet dat ŉ valskerm *iemand* kan beskerm teen ŉ pletterval.

Geloof is om so seker te wees daarvan dat jy self jou eie lewe daarop vertrou en uit die vliegtuig uitspring.

Jesus gee die bevel dat jy so moet vertrou op die goeie nuus van God se koninkryk wat naby gekom het,

dat jy jou begeertes en jou beheer en die wêreld se wysheid sal prysgee om onder sy koningskap te lewe in énige en álle omstandighede wat Hy bepaal.

Soos wat geloof saam wortelbekering gaan, so gaan daaglikse bekering saam met geloof. En dit is die bekering waarvan Jesus eintlik hier praat.

Ook hier is die Grieks baie presies in die keuse van die werkwoordvorm.

Dit is nie ŉ bekeer wat eenmaal plaasvind en verby is en waarvan die effek bly voortduur nie.

Nee, hierdie werkwoord is in die huidige tyd – in die “nou” tyd van elke oomblik in ŉ aanhoudende weer-en-weer bekeer.

Jesus se opdrag klink vaag en algemeen – wie moet hulle bekeer en waarvan moet hulle bekeer?

Ons is altyd so vinnig om te dink dat ongelowiges hulle moet bekeer, en ons is reg.

Maar sy opdrag is algemeen want álmal moet hulle bekeer.

Gelowiges moet hulle ook bekeer – elke dag sodat ons “hoe langer hoe meer” sal lewe soos burgers van die koninkryk wat nou naby is.

“Hoe langer” ons aanhou om ons te bekeer van die slegte wat ons doen en van die goeie wat ons nie doen nie, “hoe meer” sal ons die verkeerde nie meer doen nie en die regte wel doen soos wat die Koning wil hê sy onderdane moet lewe.

Waarvan moet gelowiges hulle so aanhoudend bekeer?

Weer is die opdrag algemeen sonder om te spesifiseer – want ons moet ons van alles bekeer.

Weens ons sondige aard is daar niks goeds in ons nie, selfs ons beste is ŉ vrot spul as ons dit vergelyk met wat pas in God se volmaak heilige teenwoordigheid.

“Wees heilig, want ek is heilig” is ŉ opdrag in Levitikus wat ŉ paar keer in die Bybel aangehaal word.

Nou moet jy versigtig wees om jou nie met ander te vergelyk nie, moenie dink aan die dwelmhandelaars en die moordenaars nie, ook nie aan die korruptes en en tender bedrieërs nie. Jesus se woorde kom nou tot jou persoonlik hier waar ons bymekaar is – bekeer jou!

Waarvan? Ondersoek ŉ bietjie jou eie lewe en jou gedagtes.

Mag jy tog wel dankbaar kan bevestig dat daar wel dele van jou lewe is waar Jesus die Koning is, waar sy koninkryk al naby gekom het.

Maar vra jouself waarop jy die meeste fokus?

Waaraan dink jy die meeste, waaroor praat jy die meeste?

Is jou gedagtes en jou gesindheid nog vasgevang in hierdie lewe, in hierdie wêreld?

Waarop word die meeste van jou tyd spandeer?

Hoe naby en hoe diep is God se koninkryk in jou lewe?

Kan jy die nabyheid van God se koninkryk sien in jou huwelik, die hantering van jou geld, die bydrae wat jy gee sodat die gemeente die koninkryk kan bedien?

Wie se koninkryk is sigbaar in die manier waarop jy mense hanteer wat vir jou werk?

Wys jou eie werk dat jy eintlik vir jou Koning in sy koninkryk werk en besigheid doen daar waar Hy jou gebruik?

Van watter koninkryk getuig jou woorde by die braaivleis en langs die sportveld?

Is sy koninkryk enigsins nog sigbaar in jou moedeloosheid of jou gekerm en gekla oor die omstandighede waarin Hy jou laat lewe in hierdie land?

Praat jy net oor die dinge om jou of praat jy oor jou Koning wat in beheer is daarvan en dit toelaat of dalk aspris so reël?

Waarom dink ons dat dit met ons moet beter gaan as die gelowiges deur die eeue wat blatant onregverdig behandel is, wat verbrand is en vervolg is?

Vandag nog – toe hulle vir ŉ gelowige in Sirië vra of hulle nie wil vlug nie was hulle antwoord dat as hulle sou vlug, dan is daar niemand wat die lig van Jesus se verlossende evangelie sal laat skyn nie – en dit kan tog nie...

Waarvan leer jy jou kinders, net van alles in hierdie wêreld sodat hulle hier ŉ sukses sal kan wees? Hoeveel leer jy hulle van God se koninkryk wat naby gekom het?

Wat leer jy hulle van die koninkryk – van alles wat hulle moet weet – of wys jy hulle wat dit is om die evangelie te glo en jou lewe daardeur te laat verander? IS jy vir hulle ŉ voorbeeld in glo en bekeer?

Berei jy hulle voor dat hulle dalk nog eendag sal moet ly vir hulle geloof? Wys jy vir hulle hoe jy self onreg aanvaar omdat jy so gehoorsaam is aan Jesus wat Koning is en wat beveel dat ons selfs ons vyande moet liefhê?

Wat is jou gesindheid teenoor ander mense van ander nasies en kulture en rasse?

Getuig dit van jou eiegeregtigheid, of van sy koninkryk waar daar kinders van God is uit elke land en taal en nasie?

Watter argumente gebruik jy om jou houding te verduidelik – is dit van hierdie wêreld of praat jy die boodskap van God se koninkryk wat naby gekom het?

Van watter koninkryk getuig jou gebede?

Is jy vasgevang in die gawes wat jy daaruit verwag en die wonders wat jy wil sien en die gesondheid en die veiligheid vir jouself en jou mense in hierdie lewe?

Of is jou fokus ook op God se koninkryk en die uitbou daarvan deur jou en jou geliefdes se gehoorsaamheid aan Hom en julle getrouheid in julle roeping as sy kinders – selfs as dit opoffering en lyding sou vra? Bid jy dat sy koninkryk naby sal wees en al meer sigbaar sal wees in hierdie gemeente en ander?

Ons lewe so asof Jesus daar vêr is.

So asof dit nie belangrik en sekerlik nie dringend is om Hom te gehoorsaam nie.

Ons hoor sy verkondiging en dan gaan ons uit en leef maar soos ons nog altyd geleef het.

Word wakker my liewe broer en suster!

Bekeer jou!

Elkeen van ons, ek ook – ons moet wakker word en besef dat Hy nie vêr is nie.

Hy is hier by ons, Hy is elke dag en elke oomblik in jou teenwoordigheid.

Dink ons sowaar dat Hy blind en doof is om nie te sien en te hoor hoe ons voetjie-voetjie speel met wie Hy is en hoe en wanneer ons watter sy opdragte gehoorsaam of in die wind slaan nie?

Sal jy dit waag om die verskonings en die ontwykings en verontskuldigings direk vir jou almagtige Koning aan te bied.

Nee, dit pas dat ons voor Hom in hartseer en eerbied sal kniel

om ons moedswilligheid en ons eiewilligheid en ons selfgesentreerdheid te erken en te bely ... en daarvan te bekeer.

Dit pas dat ons voor Hom sal erken dat ons so deur hierdie wêreld vasgevang is dat ons omtrent glad nie dink en rekening hou met die ewigheid wat na die dood van ons liggaam kom nie... en ons daarvan bekeer.

Ons denke, ons begeertes, ons fokus is so op hierdie wêreld dat ons selfs sy koninkryk wat naby gekom het miskyk!

Dat ons Hom en sy koningskap in hierdie lewe soveel keer miskyk en bevraagteken en sy Gees in ons en om ons minag en bedroef.

\*\*\*\*

Hartseer maar nie wanhopig en moedeloos nie, God se koninkryk is naby juis uit genade.

Jesus is nie net naby as Koning nie, maar Hy is ook naby en deur sy Gees in ons midde teenwoordig as Verlosser.

(Hierdie is nie ŉ hartseer platslaan boodskap nie, dit is volvreugde en opgewondeheid – Hy is uiteindelik hier!)

Vir elke sonde het Hy betaal, het Hy ons losgekoop van die sonde se mag, los van die duiwel se heerskappy.

Hy geduldig en daar is geen veroordeling meer vir elkeen wat in Hom is nie.

Deur sy Gees wat soos sy koninkryk naby gekom het, wat in ons as gelowiges gekom het,

rig Hy ons op, lei Hy ons om ons te kan bekeer en nie net in hartseer sleg te bly voel nie, maar om in nuwe ywer en dankbaarheid op te staan en

ŉ bietjie minder verkeerd en ŉ bietjie meer reg te dink en te leef

sodat ons “hoe langer hoe meer” die vreugde van sy koninkryk wat naby gekom het beleef en uitleef.

Waar is God se koninkryk?

Naby ons, binne-in ons.

En deur ons ook in ons huise en in ons verhouding met ander mense.

Mag hulle ons Koning leer ken wanneer hulle

deur ons woorde en ons dade, deur ons bekering en ons geloof in die evangelie

kennismaak met sy koninkryk wat naby gekom het.

“Bekeer julle en glo die evengelie!”

Amen